Ու թերեւս պատահական չէ, որ երեկ Բաքվում հողերը խաղաղ ճանապարհով հանձնելու հայտարարություններից հետո Դավութօղլուն անմիջապես անցել է ռուս-թուրքական հարաբերություններին, որոնք արդեն մի քանի շաբաթ է, ծայրահեղ սրված են՝ Սիրիայի տարածքում ռուսական Սու-24 օդանավը Թուրքիայի օդուժի կողմից կործանելու պատճառով: «Եվս մեկ անգամ ուզում եմ Ռուսաստանին, պարոն Պուտինին դիմել: Եկեք մեղմենք հայտարարությունների տոնը եւ փոխադարձ մեղադրանքներ հնչեցնելու փոխարեն հանդիպենք եւ քննարկենք խնդիրները։ Մենք եւս մեկ անգամ պատրաստ ենք պարզաբանել տեղի ունեցած միջադեպը, թեեւ նախկինում արդեն խոսել ենք այդ մասին: Անկարան միշտ պատրաստ է քննարկել ցանկացած թեմա։ Միակ թեման, որը քննարկման ենթակա չէ, դա մեր սահմանների անվտանգությունն է»,- ասել է Դավութօղլուն։ Նա կոչ է արել՝ չօգտագործել սառը պատերազմի ժամանակ միմյանց դեմ կիրառված արշավը: ՌԴ-ն Սու-24-ի կործանումից հետո հայտարարել էր, որ Թուրքիան աջակցում է «Իսլամական պետությանը», պատասխան է տալու իր արածի համար եւ սկսեց պատժամիջոցներ կիրառել Թուրքիայի նկատմամբ։ «Եթե ենթադրենք, որ դա այդպես է, ապա ինչու դուք դրանից (ինքնաթիռի կործանումից) 15 օր առաջ չէիք հայտարարում ԻՊ-ի հետ Թուրքիայի կապերի մասին։ Մենք օգտագործել ենք ինքնապաշտպանվելու մեր իրավունքը, երբ կործանել ենք մեր օդային տարածք մուտք գործած անհայտ ինքնաթիռը։ Դրա համար ոչ ոք չի կարող մեղադրել Թուրքիային։ Մենք չենք կարող ներողություն խնդրել այն բանի համար, որ պաշտպանում ենք մեր սահմանները»,- ասել է Դավութօղլուն՝ հայտարարելով , թե յուրաքանչյուրը պետք է իմանա, որ թուրքերը նույնպես հպարտ ժողովուրդ են եւ հարգանք են ակնկալում մյուս ժողովուրդներից, որոնց իրենք հարգում են։ Նա նաեւ հիշեցրել է, որ անցյալ տարի, ի տարբերություն տասնյակ երկրների, Թուրքիան չմիացավ Ռուսաստանի դեմ պատժամիջոցների սահմանման գործընթացին, մինչդեռ Մոսկվան Թուրքիայի դեմ այսօր պատժամիջոցներ է սահմանում՝ չհասկանալով, որ պատժամիջոցները հավասարապես վնասելու են նաեւ Ռուսաստանին։